Document ID: 32014R0497

UREDBA KOMISIJE (EU) br. 497/2014
оd 14. svibnja 2014.
o izmjeni Priloga II. Uredbi (EZ) br. 1333/2008 Europskog parlamenta i Vijeća i Priloga Uredbi Komisije (EU) br. 231/2012 u pogledu upotrebe Advantama kao sladila
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 14.,
uzimajući u obzir Uredbu (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2), a posebno njezin članak 7. stavak 5.,
budući da:
(1)
Prilogom II. Uredbi (EZ) br. 1333/2008 utvrđuju se popis Unije prehrambenih aditiva odobrenih za uporabu u hrani i uvjeti njihove uporabe.
(2)
Uredbom Komisije (EU) br. 231/2012 (3) utvrđuju se specifikacije prehrambenih aditiva navedenih u prilozima II. i III. Uredbi (EZ) br. 1333/2008.
(3)
Ti popisi mogu se ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 na inicijativu Komisije ili na temelju zahtjeva.
(4)
U svibnju 2010. podnesen je zahtjev za odobrenje upotrebe Advantama kao sladila u nekoliko kategorija hrane. Zahtjev je stavljen na raspolaganje državama članicama u skladu s člankom 4. Uredbe (EZ) br. 1331/2008.
(5)
Postoji tehnološka potreba za upotrebu Advantama kao sladila visokog intenziteta u raznim prehrambenim proizvodima i stolnim sladilima za zaslađivanje radi zamjene kaloričnih šećera (saharoza, glukoza, fruktoza itd.), a time i smanjenja kalorijskog udjela tih prehrambenih proizvoda. Dodavanjem Advantama kao sladila u kategorije hrane u kojima su sladila visokog intenziteta odobrena u skladu s Prilogom II. Uredbi (EZ) br. 1333/2008 proizvođačima će se omogućiti veća fleksibilnost pri izradi prehrambenih proizvoda s nižim udjelom energije i okusom sličnim okusu jednakovrijednog prehrambenog proizvoda s punim kalorijskim udjelom. Zahvaljujući svojem okusu i slatkoći, združenima s dobrom stabilnosti, Advantam predstavlja alternativu odobrenim sladilima visokog intenziteta, a potrošačima i prehrambenoj industriji nudi mogućnost odabira iz šire palete sladila te time smanjuje unos svakog pojedinog sladila.
(6)
Europska agencija za sigurnost hrane (dalje u tekstu „Agencija”) ocijenila je sigurnost Advantama kao prehrambenog aditiva u svojem mišljenju od 31. srpnja 2013. (4). Agencija je za Advantam odredila prihvatljivi dnevni unos (PDU) od 5 mg/kg tjelesne težine. Konzervativne procjene izloženosti Advantama u odraslih velikih potrošača i djece bile su ispod vrijednosti PDU-a za predložene razine upotrebe. Nakon razmatranja svih podataka u pogledu stabilnosti, proizvoda razgradnje, toksikologije i izloženosti, Agencija je zaključila da Advantam kao sladilo za predložene namjene i predložene razine upotrebe ne izaziva zabrinutost u pogledu sigurnosti.
(7)
Stoga je primjereno odobriti upotrebu Advantama kao sladila u kategorijama hrane navedenima u Prilogu I. ovoj Uredbi i tom prehrambenom aditivu dodijeliti broj E 969.
(8)
Specifikacije za Advantam treba uvrstiti u Uredbu (EU) br. 231/2012 kada se prvi put uvrste u popis Unije prehrambenih aditiva utvrđen Prilogom II. Uredbi (EZ) br. 1333/2008.
(9)
Stoga uredbe (EZ) br. 1333/2008 i (EU) br. 231/2012 treba na odgovarajući način izmijeniti.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom I. ovoj Uredbi.
Članak 2.
Prilog Uredbi (EU) br. 231/2012 mijenja se u skladu s Prilogom II. ovoj Uredbi.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. svibnja 2014.

Labels: 0
3
17